Diari Oficial de la Generalitat Valenciana


Sumari del DOGV 9204, del 28-10-2021 (2021/10743)

DECRET 36/2021, de 25 d'octubre, del president de la Generalitat, de modificació del Decret 7/2018, de 12 d'abril, del president de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca de 50.000 habitants, per a finançar actuacions que faciliten la millora de l'accessibilitat de les cases consistorials i altres edificis municipals, mitjançant l'eliminació de barreres arquitectòniques.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9204

Data del DOGV
:   28-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/10706


Data del document
:   25-10-2021

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública
    * suport econòmic

DECRET 36/2021, de 25 d'octubre, del president de la Generalitat, de modificació del Decret 7/2018, de 12 d'abril, del president de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca de 50.000 habitants, per a finançar actuacions que faciliten la millora de l'accessibilitat de les cases consistorials i altres edificis municipals, mitjançant l'eliminació de barreres arquitectòniques. [2021/10054]  
El Decret 7/2018, de 12 d'abril, del president de la Generalitat (DOGV 8275, 17.04.2018), va aprovar les bases reguladores de subvencions destinades a municipis i entitats locals menors de la Comunitat Valenciana amb població que no excedisca els 50.000 habitants per a finançar actuacions que faciliten la millora de l'accessibilitat de les cases consistorials i altres edificis municipals, per mitjà de l'eliminació de barreres arquitectòniques.  
Posteriorment, per Decret 5/2020, de 10 de març, del president de la Generalitat (DOGV 9763, 16.03.2020), es va modificar l'apartat 3 de l'article 7 del Decret 7/2018, de 12 d'abril, amb la finalitat d'introduir la possibilitat de subvencionar aquelles entitats sol·licitants que en un principi no resulten beneficiàries per la falta inicial de crèdit disponible, però que, després de les renúncies de les entitats beneficiàries a les ajudes concedides, puguen resultar-ho per l'alliberament de crèdit.  
El Decret 6/2021, de 22 de febrer, del president de la Generalitat (DOGV 9029, 26.02.2021), va tornar a modificar l'article 7 del Decret 7/2018, de 12 d'abril, afegint un nou criteri de preferència entre les entitats sol·licitants, però, en la transcripció, no es va mantindre la modificació de l'article 7 que va introduir el Decret 5/2020, de 10 de març, per la qual cosa és necessari donar una redacció única a l'article 7 del Decret 7/2018, que reculla les dues modificacions, atés que amb les dues modificacions aprovades es pretén obtindre una eficàcia més gran en les mesures de foment implantades, amb la qual cosa s'aconsegueix beneficiar a un nombre més gran de municipis en el repartiment de les ajudes.  
Aquesta norma s'adequa als principis de bona regulació continguts en l'article 129 de la Llei 39/2015, d'1 d'octubre, del procediment administratiu comú de les administracions públiques.  
Per això, a l'empara de la competència substantiva que, en matèria d'administració local té atribuïda la Presidència de la Generalitat, en l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries de la Generalitat, i les seues atribucions, en relació amb el que disposa l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 34 de la Llei 5/1983, de 30 de desembre, del Consell, i conforme amb el Consell Jurídic Consultiu de la Comunitat Valenciana,  
  
  
DECRETE  
  
Article únic. Modificació normativa  
Es modifica l'article 7 del Decret 7/2018, de 12 d'abril, del president de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca de 50.000 habitants, per a finançar actuacions que faciliten la millora de l'accessibilitat de les cases consistorials i altres edificis municipals, per mitjà de l'eliminació de barreres arquitectòniques, que queda redactat de la manera que es recull en l'annex.  
  
  
DISPOSICIÓ ADDICIONAL  
  
Única. Repercussió pressupostària  
L'aprovació d'aquest decret no té cap incidència en la dotació dels capítols de despesa assignats a la Presidència de la Generalitat.  
  
  
DISPOSICIONS FINALS  
  
Primera. Habilitació  
La direcció general amb competència en matèria d'administració local podrà dictar totes les instruccions de caràcter intern i organitzatiu que siguen necessàries per a l'aplicació d'aquest decret i de les corresponents convocatòries.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 25 d'octubre de 2021  
  
El president de la Generalitat  
XIMO PUIG I FERRER  
  
  
ANNEX  
Nova redacció de l'article 7 del Decret 7/2018, de 12 d'abril, del president de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca de 50.000 habitants per a finançar actuacions que faciliten la millora de l'accessibilitat de les cases consistorials i altres edificis municipals, mitjançant l'eliminació de barreres arquitectòniques  
  
L'article 7 queda redactat de la manera següent:  
  
«Article 7. Criteris objectius d'atorgament de la subvenció  
1. La concessió de les subvencions s'efectuarà en règim de concurrència competitiva.  
2. Seran seleccionades, prioritàriament, les actuacions consistents a facilitar l'accessibilitat a les cases consistorials i altres edificis públics destinats a tercera edat o persones amb discapacitat o diversitat funcional, i s'utilitzaran com a criteris de valoració l'import del pressupost municipal vigent a l'entrada en vigor de la convocatòria, tot això en els termes exposats en aquesta.  
3. El crèdit restant, si és el cas, es distribuirà entre els municipis i entitats locals menors sol·licitants de l'ajuda que realitzen les actuacions subvencionables sobre edificis destinats a altres usos públics, i s'utilitzarà el mateix criteri contemplat en el paràgraf anterior.  
  
4. Les sol·licituds d'aquells municipis que, tot complint amb el requisit de l'article 3, hagen sigut beneficiaris de les subvencions regulades en el present decret en qualsevol dels dos exercicis anteriors a la convocatòria corresponent i hagen ostentat el dret al cobrament de la mateixa reconegut per la Generalitat per haver-la justificat, totalment o parcialment, de manera adequada, només seran valorades, d'acord amb els criteris objectius d'atorgament de la subvenció previstos en aquest article, si existeix crèdit sobrant.  
5. En cas d'empat en la prelació de les sol·licituds, s'ordenaran per data i hora de presentació en el registre corresponent.  
6. Seleccionades les actuacions subvencionables, en la resolució de concessió es podrà incloure, juntament amb les entitats sol·licitants a les quals es concedeix la subvenció i la desestimació expressa de les restants sol·licituds, una relació ordenada de totes les sol·licituds que, complint les condicions administratives i tècniques establides en aquestes bases i en la corresponent convocatòria per a adquirir la condició d'entitat beneficiària, no hagen sigut estimades per depassar la quantia màxima del crèdit fixat en la convocatòria en funció dels criteris de valoració previstos.  
Si alguna de les entitats beneficiàries renuncia a la subvenció, la persona titular de la direcció general amb competència en matèria d'administració local resoldrà motivadament, sense necessitat d'una nova convocatòria, la concessió de la subvenció a la següent entitat o entitats sol·licitants, seguint l'ordre de prelació establit en la resolució de concessió inicial, sempre que la renúncia per part d'alguna de les entitats beneficiàries permeta l'alliberament de crèdit suficient per a atendre, almenys, una de les sol·licituds inicialment no estimades per no disposar de crèdit suficient.  
La persona titular de la direcció general amb competència en matèria d'administració local comunicarà aquesta opció a les entitats interessades, a fi que accepten la proposta de subvenció en el termini improrrogable de 10 dies, comptats a partir de l'endemà del dia en què s'haja comunicat electrònicament aquesta circumstància. Una vegada acceptada la proposta per part de l'entitat sol·licitant, la persona titular de la direcció general competent en matèria d'administració local dictarà la resolució de concessió i procedirà a notificar-la en els termes establits en la Llei 38/2003, de 17 de novembre, general de subvencions i el seu reglament de desplegament.»